

Balatonfenyvesen az egyik árnyas utcában húzódik meg a miskolci Kilián Gimnázium KlSZ-szervezetének vízitelepe. Évekkel ezelőtt a mintegy ezeregyszáz négyszögölnyi terület a Balaton vad hullámainak, s az elárvult partnak ölelkezési pontja volt. Esztendők szorgalmas munkájába tellett, amíg a most már kulturált zöldövezetet elhódították a lápos Balatontól. A Lenin Kohászati Művek kétkezi munkásai, kőművesek, hegesztők és értelmiségiek fáradoztak nyaranta azon, hogy a munkásgimnázium tanulói kellemesen tölthessék a vakáció napjait.

A gimnázium jó tíz esztendővel ezelőtt a Bükkben szerette volna felépíteni állandó nyári táborát. A gazdag kirándulóhelyet üdülés céljára nem tartották megfelelőnek a tanulók, talán azért, mert könnyen elérhető, s közel van Miskolchoz. Így jutott eszükbe az a gondolat, hogy a Balaton partján vetik meg lábukat. Először az északi oldalon kísérleteztek, ott verték le sátraikat, de állandó táborhelyet nem találtak. Később, a balatonfenyvesi tanács és a Somogy megyei Tanács baráti és megértő gesztusaként *olcsó telekhez jutottak*. Így öt esztendővel ezelőtt megépíthették az impozáns ebédlőt és a csinos víkendházakból álló vízitelepet.

A hatalmas munka elindítója es szervezője *Palumby Gyula* igazgatóhelyettes volt. Az akarategység szilárdságára jellemző, hogy a gimnázium, a szülői munkaközösség, az ifjúsági szövetség, a Lenin Kohászati Művek és a DIGÉP *közös feladatának tekintette a vízitelep létrehozását*. A gimnázium falai között tanuló építőipari technikum diákjai *társadalmi munkában*, gyakorlati feladatként vállalkoztak a kivitelezésre. Amíg teljesen meg nem építették a tábort, a diákok *kétszer kéthetes munkavállalásra utaztak a Balaton partjára*. A hősi időszak minden mozzanatát őrzi az építési napló, amely egyben annak is tudója, hogy a sok százezer forintot érő vízitelep társadalmi munka, társadalmi összefogás szülötte.

Ez önmagában véve a tábor krónikájának csak *egy* darabkája. A fenntartás és az üdültetés módozatai vonzottak bennünket a Kilián Gimnázium igazgatóhelyettesi irodájába, hogy a példaadás lehetőségével megtudakoljuk Palumby Gyulától: *milyen forrásokból teremtik elő az üdülőtábor fenntartásának költségeit, hogyan bonyolódik a táboroztatás?*

Egy-egy alkalommal 100 diákot üdültetünk. Az idén *öt turnus* kap helyet a táborban. A diákok között lesz sok *elsős* is, ugyanis az a célunk, hogy *már* a táborban megismerkedhessenek jövendő tanítványaink az iskola szellemével, a közösségi együvé tartozás általunk rokonszenvesnek tartott módozataival. A tábor fenntartása nagy feladatot ró az iskolára. De mi évről évre kivágjuk magunkat a szorító anyagi gondokból. Diákjaink *év közben munkát vállalnak* a kohászat kertészetében, s a keresett összeget elhelyezik a diák-takarékpénztárban. Tanulóink az idén részt vettek a *stadion építésében* is; keresményüket a táborozás költségeire fordították. Mindezeken kívül működik iskolánkban egy *KISZ-büfé*. A vendéglátóipari vállalat adja az alapanyagot, s tanítványaink, miközben gyakorolják a kereskedelem formuláit, odaadó társadalmi munkájukkal a KISZ pénztárát is gyarapítják. Télen *korcsolyapályát* építünk, ennek jövedelmét szintén táborozásra fordítjuk.

― Úgy értesültünk, hogy a legjobb diákok *térítésmentesen* üdülnek Balatonfenyvesen.

― Valóban. A közel félezer gyerek közül a legjobb száz tanulót ingyen üdültetjük, további százat pedig féláron.

― A Kilián Gimnáziumban nemrégiben nagy sikerű hangversenyt rendeztek. Úgy tudjuk, hogy nemcsak művészileg volt értékes az ózdi gimnáziummal közösen megtartott kórusest, hanem anyagi szempontból is.

― Az est sikeres volt. A bevételt a most felfejlődőben levő 50 tagú énekkar *üdültetésére* fordítjuk. Azt tervezzük, hogy Balatonfenyvesen afféle ,,dalfesztivált" rendezünk. Az énekkarral szeretnénk fellépni a Balaton más üdülőhelyein is. Az idén még jobb művészeti műsorokat szervezünk, mint tavaly, ugyanis a fenyvesi tanács minden esztendőben *számol* jelenlétünkkel, és természetesen a község kulturális életének felpezsdítésével is.

A beszélgetés utolsó mondatainál megjelent az igazgatóhelyettesi szobában három gyári dolgozó. Az egyik örömmel mondta:

― *Meghoztuk a tábor burgonyahámozójának tárcsáját.*

Palumby Gyula hálásan köszöni a fáradozást, a végszóra érkező, segíteni kész szülők megjelenésével kapcsolatban semmit sem mond. Az újságíróra bízza a következtetés levonását; *a munkásgimnáziumnak őszinte patrónusai vannak*. A gyárak ölében meghúzódó kolóniák gimnazistái csak ily módon kaphattak meg a Balatonból egy nagyon értékes darabkát.

Párkány László: „Miskolci Balaton. 500 diák szép vakációja”, in: *Észak-Magyarország* 1968. jún. 21.